Зэрызэдэлажьэм зрагъэубгъу
Ди газетым зэрытетащи, «Кавказыр Италием IуощIэ» Iуэхум епхауэ екIуэкI V зэIущIэм хэтыну Къэбэрдей-Балъкъэр Республикэм къэкIуащ Италием Кавказ Ищхъэрэ, Ипщэ федеральнэ округхэм щиIэ консул нэхъыщхьэ Лодиджиани Пьерпаоло зи пашэ гуп.
ХьэщIэхэр япэщIыкIэ щыIащ «Бахъсэн и хадэхэр» холдинг компанием итальян IэмалхэмкIэ игъэкI жыг хадэм. Мэкъумэшым епхауэ ди республикэм щащIэ Iуэхухэр зыунэтI Балъкъыз Замир хьэщIэхэм гуапэу къапежьащ.
— Итальян IэщIагъэлIхэм ди лэжьыгъэр и кIэм нэсу тхузэтраухуауэ жыпIэ хъунущ, — жиIащ абы. — КъищынэмыщIауэ, адэкIэ щыуагъэ зэрытIэщIэмыкIыным, къэдгъэкIа жыгхэм пхъэщхьэмыщхьэ бэв къызэрыдатыным хуэунэтIауэ чэнджэщ къыхалъхьэ, дэIэпыкъуэгъу къытхуохъу. Псалъэм папщIэ, мы гъэм гектар къэс мыIэрысэу тонн мин 60-м нэблагъэ къытетхыну худогъэфащэ.
ХьэщIэхэм ирагъэлъэгъуащ хуабэщхэмрэ жыг хадэхэм къыщагъэсэбэп щIэгъэкъуэнхэмрэ щагъэхьэзыр заводыр, Шэджэм куейм хиубыдэ «Агро-Ком» хуабэщыр, пхъэщхьэмыщхьэхэр зралъхьэ икIи щахъумэ матэшхуэхэр къыщыщIагъэкI «Строймаш» ООО заводыр, хадэхэкIхэр щахъумэ «Холод» фирмэр.
ИужькIэ хьэщIэхэр щыIащ Прохладнэ къалэм итальян-испан IэмалхэмкIэ щIэрыщIэу къыщызэрагъэпэщыжа «CISMAC» чырбыш заводышхуэм. ХьэщIэхэм цеххэр кърагъэплъыхьащ. Жэщи-махуи зи лэжьыгъэр къэмыувыIэ заводым цIыхуу Iутыр зэрыхъур 52-рэ къудейщ. Лэжьыгъэ хьэлъэ псори роботхэм ягъэзащIэ. Заводым чырбыш зэмылIэужьыгъуэу 8 къыщIегъэкI. Зы сменэм къриубыдэу чырбыш мини 100 хьэзыр мэхъу. Заводым и унафэщI Шутов Александр зэрыжиIэмкIэ, чырбышым щIэупщIэшхуэ иIэщ.
КъыкIэлъыкIуэу Налшык дэт «Синдика» интур-хьэщIэщым итальян хьэрычэтыщIэхэм щаIущIащ КъБР-м и Правительствэм и УнафэщI Хьэсанэ Руслан, министерствэ зэмылIэужьыгъуэхэм я тхьэмадэхэр, республикэм и муниципальнэ куейхэмрэ къалэ округхэмрэ я Iэтащхьэхэр, нэгъуэщIхэри.
Зэхуэсым хьэщIэхэмрэ бысымхэмрэ я Iуэху еплъыкIэхэмкIэ щызэдэгуэшащ. Абыхэм къыхагъэщащ иужьрей илъэс зытIущым къриубыдэу итальян хьэрычэтыщIэхэмрэ ди республикэмрэ зэхуаIэ хъуа зэхущытыкIэхэм арэзы къызэрищIыр, дяпэкIэ нэхъыфIыжу зэдэлэжьэну мурад зэраIэр.
— Къэбэрдей-Балъкъэрыр илъэс зыбжанэ хъуауэ Италием щыщ хьэрычэтыщIэхэм ядолажьэ, — жиIащ Хьэсанэ Руслан. — Итальянхэм я фIыгъэкIэ, ди республикэм мэкъумэш IэнатIэм зыщеужь, куэд щIакъым Прохладнэ къалэм чырбыш къыщыщIагъэкI заводышхуэ къызэрыщызэIуахрэ. Догугъэ дяпэкIи нэгъуэщI Iуэхухэри зэдэтщIэну.
Къэбэрдей-Балъкъэрым ис цIыхухэр итальянхэм я лэжьэкIэм, я Iуэху зехьэкIэм арэзы къызэрищIыр гуапэ зэрыщыхъур къыхигъэщащ хьэщIэхэм я пашэ Лодиджиани Пьерпаоло:
— Дэ лэжьыгъэм хуэIэижь лъэпкъыу дыкъызэрыфлъытэр ди гуапэщ, — жиIащ абы. — Фи гупэр къызэрытхуэвгъэзари зыхыдощIэ. Китайм ди хьэрычэтыщIэхэр илъэси 10 хъуауэ щыIэщи, Къэбэрдей-Балъкъэрым дызэрыдэлэжьа мащIэм къриубыдэу лъэныкъуитIми ехъулIэныгъэу къытхудэкIуам хуэдиз абы щытлъэгъуакъым. Къыхэзгъэщынут фи хьэрычэт щIэкIэр дэркIэ зэрыщIэщыгъуэр. Дызэрызэдэлажьэм зедгъэубгъуну ди гугъэщ. Псалъэм папщIэ, гидроэнергетикэм, ухуэныгъэм, туризмэмрэ курортхэмрэ ехьэлIауэ лъэныкъуитIым зэдэтщIэфынур мы зэманым доубзыху.
Пресс-конференц нэужьым загуэшри, зэIущIэм хэтахэр щхьэж и Iуэху теухуауэ зэпсэлъащ.
КЪУМАХУЭ Аслъэн.
